আমরা যারা যৌবন পেরিয়ে এসেছি, ঘরসংসারে রুটিন জীবন যাপন করতে অভ্যস্ত হয়েছি, বাস্তবতার দাবি যাদের বারবার পিছু টানছে, একই সঙ্গে যাদের হাঁটুতে টান ধরেছে, তাদের কাছে প্রতিবাদী কর্মকাণ্ড, এমনকি প্রতিবাদী কণ্ঠস্বরও আশা করা ঠিক হবে না। বলা হয়, ২৫ বছরের আগে যে যুবক সমাজতান্ত্রিক (Socialist) ধারায় বিশ্বাসী নয়, তার মনস্তাত্ত্বিক পরীক্ষা হওয়া দরকার; ৪০ বছরের ঊর্ধ্বে যে প্রৌঢ় ব্যক্তি সমাজতান্ত্রিক, তাকেও মনোরোগ বিশেষজ্ঞের কাছে পাঠানো সমীচীন হবে। যেসব বয়স্ক লোকের কথা আমরা চিন্তা করছি, তাদের ঘরসংসার আছে, সহায়সম্পদ রয়েছে, তারা সবাই নিম্ন হোক, উচ্চ হোক মধ্যবিত্ত শ্রেণিতে অন্তর্ভুক্ত। সংসারের স্বার্থে, সম্পদের লোভে-মোহে তারা অপমান, নিগ্রহ, অন্যায় মুখ বুজে সহ্য করবে। মুখ খুলে প্রতিবাদ করবে না। তাদের ছেলে-মেয়ে, নাতি-নাতনিরা প্রতিবাদ করলেও তারা ভয় পাবে, প্রজন্মকে নানা অজুহাতে ঘরে আটকিয়ে রাখতে চেষ্টা করবে। তারা নিরাপদ সড়ক চাইবে; কিন্তু নিরাপদ সড়কের দাবিতে প্রজন্মকে আন্দোলনে অংশ নিতে বারবার অনীহা প্রকাশ করবে।